留守太尉相公就居爲耆年之會承命賦詩
作者：富弼
朝代：宋

paragraphs: 西洛古帝都，衣冠走集地。
豈惟名利場，驟爲耆德會。
大尹吾舊相，曠懷輕富貴。
日與退老游，臺閣并省寺。
予慚最衰老，亦許預其次。
遂俗肖儀容，爛然彤繪事。
閩嶠訪精華，鮫綃布絕藝。
令復崇宴衎，聊以示慈惠。
幽居近銅駝，荒敝仍湫庳。
塞路移君庖，盈車載春醴。
獻酬互相趣，歡處不知止。
商嶺有四翁，晉林惟七子。
較我集諸賢，盛衰何遠爾。
茲事實可矜，傳之足千祀。